Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 201/12/6603	Brezno, 6.8.2012
EEČ : 2-46-65-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 01.02.2011 do súčasnej doby si pravidelne neplnil povinnosť určenú rozsudkom Okresného súdu v Brezne pod č. k. 1P 156/04-108 zo dňa 05.04.2005, právoplatným dňa 05.05.2005, na základe ktorého bol zaviazaný prispievať na výživu svojej dcéry XXXXX, nar. XXXXX sumou vo výške 33,19 € mesačne vždy do 15-teho dňa v mesiaci vopred k rukám matky XXXXX, trvale bytom XXXXX, pričom dňa 07.04.2011 uhradil poštovou poukážkou sumu vo výške 30 €, v dôsledku čoho XXXXX do mesiaca júl 2012 vrátane nezaplatil celkovo sumu vo výške 567,42 €, pričom dňa 30.05.2012 poštovou poukážkou zaplatil sumu vo výške 150 €, dňa 22.06.2012 uhradil sumu vo výške 332 €, dňa 25.07.2012 uhradil sumu vo výške 60 € a dňa 26.07.2012 uhradil sumu vo výške 26 €, čím uhradil výživné spolu vo výške 568 € až do mesiaca júl 2012 vrátane, 

lebo zanikla trestnosť činu
Odôvodnenie:
Poverený príslušník OO PZ v Brezne v konaní vedenom pod č. ORP-278/BR-BR-2012 stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom uviedol, že si je vedomí toho, že si neplní vyživovaciu povinnosť, ktorá mu bola určená rozsudkom Okresného súdu v Brezne pod číslom konania 1P/156/04-18 zo dňa 05.04.2005, právoplatným dňa 05.05.2005 prispievať na výživu svojej dcéry XXXXX sumou vo výške 33,19 € mesačne vždy do 15-teho dňa vopred k rukám bývalej priateľky XXXXX. Uviedol, že dňa 07.04.2011 uhradil poštovou poukážkou sumu vo výške 30 €, dňa 30.05.2012 uhradil sumu vo výške 150 € a dňa 22.06.2012 uhradil sumy vo výške 30 € a 302 €, čím nezaplatil sumu vo výške 52,33 € a za mesiac júl 2012 bežné výživné vo výške 33,19 €, čo spolu predstavuje sumu vo výške 85,42 €. Dcéru XXXXX vôbec nenavštevuje od narodenia a neposiela jej žiadne dary.

V priebehu skráteného vyšetrovania bola k veci vypočutá poškodená XXXXX, ktorá uviedla, že obvinený XXXXX je jej bývalý priateľ a spolu majú dcéru XXXXX XXXXX si svoju vyživovaciu povinnosť si neplní od 01.02.2011 do súčasnej doby, pričom dňa 07.04.2011 uhradil poštovou poukážkou sumu vo výške 30 €, dňa 30.05.2012 uhradil sumu vo výške 150 € a dňa 22.06.2012 uhradil sumy vo výške 30 € a 302 €, čím nezaplatil sumu vo výške 52,33 € vrátane mesiaca júl 2012.  Dcéru XXXXX vôbec nenavštevuje od narodenia a neposiela jej žiadne dary. ÚPSVaR XXXXX o náhradné výživné nepožiadala ani ho nepoberala. O dcéru sa riadne stará, čo potrebuje k štúdiu a na živobytie, všetko má. 

Do vyšetrovacieho spisu bol zabezpečený doklad o tom, že si obv. XXXXX uhradil nezaplatené výživné v plnej výške až do mesiaca júl 2012 vrátane. 

Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v Brezne sp. zn. 1P/156/04, ako aj ďalšie doklady z Úradu práce, sociálnych vecí a rodiny v Brezne, z ktorých vyplýva, že XXXXX v dobe od 01.02.2011 nepoberal dávku v hmotnej núdzi, správa zo sociálnej poisťovne o tom, že nebol v uvedenom období vedený v evidencii uchádzačov o zamestnanie, správa Obvodného úradu v Brezne o tom, že menovaný je evidovaný ako štatutárna osoba-konateľ právnickej osoby XXXXX správa z ODI OR PZ v Brezne o tom, že je vlastníkom motorového vozidla a zo správy Správy katastra XXXXX vyplýva, že je vlastníkom nehnuteľností. 

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú môže podať obvinený alebo poškodený v lehote do troch dní odo dňa jeho doručenia orgánu, ktorý ho vydal. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

JUDr. Janka Kupcová
prokurátorka